Весела Василева
Лято

chitanka.info

Благословена и тиха умора,

неусетно преляла в мене,

ти очите ми нежно притвори

и потръпнаха в слабост коленете.

Аз присядам на снопа и той прошумява,

сякаш сухо злато е натрупано,

надалеч из полето самотни остават

на кръстците поредните купове.

Тишина и омара, и небе яркосиньо,

от което струи огнен ручей,

сякаш времето спря, няма утре и минало,

само слънце, с земята обручено,

само тоя миг тих, нажежен и безкраен,

натежал и отпуснал крило,

като птица, вкована от чудна омая,

като пълно, налято зърно.

1941, юни

Издание:

Весела Василева. „Стихотворения. Лирични фрагменти. Писма.“, С. 1990 г., Издателство Български писател. Съставители: Ангелина Василева-Огнянова, Блага Димитрова, Невена Стефанова. Редакция и бележки: Блага Димитрова. Предговор от Петър Динеков.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.